Agri NK veroordeel Kuruman-boer se moordFoto: Reint Dykema Kruger is Donderdagaand omstreeks 20:00 op sy plaas, Byron, deur aanvallers in die bors geskiet nadat hy gaan ondersoek instel het na ŉ geluid buite sy huis. Hy is op die toneel dood. Sy vrou, Vera, wat ten tyde van die aanval in die huis was, is ongedeerd. Joe Scholtz, Agri Noord-Kaap se voorsitter van landelike veiligheid, het gesê die misdaad word teen sterkste veroordeel. “Sulke voorvalle benadeel die beeld van landbou en bedreig voedselsekuriteit vir ons land,” het hy gesê. “Ons hoop dat die polisieondersoek gou resultate sal oplewer sodat die nodige regsprosesse afgehandel kan word en die skuldiges tot verantwoording geroep kan word. Agri Noord-Kaap is saam met Suid-Afrikaners uit alle sektore van ons samelewing uiters bekommerd oor die groeiende invloed van misdaad in ons land en die lyding wat dit meebring.” Ian Cameron, AfriForum se hoof van gemeenskapsveiligheid, het Vrydagmiddag aan Maroela Media gesê een verdagte is reeds vir Kruger se moord vasgetrek. Lt. Sergio Kock, woordvoerder van die polisie, het dit egter ontken en gesê die polisie is steeds besig met sy ondersoek.